Document ID: 32009D0378

KOMMISSIONENS BESLUTNING
af 8. maj 2009
om midlertidig handel med visse læggekartofler, der ikke opfylder kravene i Rådets direktiv 2002/56/EF
(meddelt under nummer K(2009) 3392)
(2009/378/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2002/56/EF af 13. juni 2002 om handel med læggekartofler (1), særlig artikel 22, stk. 1, og
ud fra følgende betragtninger:
(1)
Det er fastsat i punkt 2, litra c), i bilag I til direktiv 2002/56/EF, at antallet af planter, der viser symptomer på alvorlige viroser, i den direkte avl ikke må overstige 10 %. I Sverige er mængden af læggekartofler af kategorien »certificerede læggekartofler«, som er egnet til dyrkning under miljøforholdene i den pågældende medlemsstat, og som opfylder nævnte krav, utilstrækkelig og kan således ikke dække denne medlemsstats behov.
(2)
Det er umuligt at dække behovet for læggekartofler med læggekartofler, som opfylder alle krav i direktiv 2002/56/EF, fra andre medlemsstater eller fra tredjelande.
(3)
Sverige bør derfor bemyndiges til at tillade handel med læggekartofler, som opfylder mindre strenge krav, i en periode, der udløber den 30. juni 2009.
(4)
Derudover bør andre medlemsstater, som er i stand til at forsyne Sverige med læggekartofler, bemyndiges til at tillade handel med sådanne læggekartofler, uanset om disse er høstet i en medlemsstat eller et tredjeland.
(5)
Sverige bør fungere som koordinator for at sikre, at den samlede mængde læggekartofler, der tillades i henhold til denne beslutning, ikke overstiger den sammesteds fastsatte maksimumsmængde.
(6)
Foranstaltningerne i denne beslutning er i overensstemmelse med udtalelse fra Den Stående Komité for Frø- og Plantemateriale henhørende under Landbrug, Havebrug og Skovbrug -
VEDTAGET FØLGENDE BESLUTNING:
Artikel 1
Indtil den 30. juni 2009 tillades handel i Fællesskabet med læggekartofler af kategorien »certificerede læggekartofler«, som ikke opfylder kravene i direktiv 2002/56/EF med hensyn til antallet af planter i den direkte avl, der viser symptomer på alvorlige viroser, hvis de betingelser, der er fastsat i bilaget til denne beslutning, og nedenstående betingelser er opfyldt:
a)
Antallet af planter, der viser symptomer på alvorlige viroser, i den direkte avl af læggekartofler af kategorien »certificerede læggekartofler« må ikke overstige den procentdel, der er fastsat i bilaget.
b)
På den officielle etiket angives, hvor stor en procentdel af planterne der viser symptomer på alvorlige viroser i den direkte avl af læggekartofler af kategorien »certificerede læggekartofler«, således som det er fastslået ved den officielle undersøgelse i henhold til artikel 2, litra c, nr. iv), i direktiv 2002/56/EF.
c)
Læggekartoflerne er bragt i handelen i henhold til artikel 2 i denne beslutning.
Artikel 2
En leverandør af læggekartofler, der ønsker at bringe de i artikel 1 nævnte læggekartofler i handelen, skal anmode den medlemsstat, hvori han er etableret, eller hvortil han importerer, om tilladelse hertil.
Den pågældende medlemsstat giver leverandøren tilladelse til at bringe læggekartoflerne i handelen, medmindre:
a)
der er velbegrundet tvivl om, at leverandøren kan bringe den mængde læggekartofler, han har ansøgt om tilladelse for, i handelen, eller
b)
den samlede mængde, der tillades bragt i handelen i henhold til den pågældende undtagelse, ville overstige den maksimumsmængde, der er anført i bilaget.
Artikel 3
Ved anvendelsen af denne beslutning yder medlemsstaterne hinanden administrativ bistand.
Sverige fungerer som koordinerende medlemsstat for at sikre, at den samlede mængde, der gives tilladelse til, ikke overstiger den i bilaget fastsatte maksimumsmængde.
En medlemsstat, der modtager en ansøgning i overensstemmelse med artikel 2, underretter straks den koordinerende medlemsstat om den mængde, ansøgningen vedrører. Den koordinerende medlemsstat meddeler straks den medlemsstat, der har givet underretning, hvorvidt imødekommelse af ansøgningen ville resultere i, at maksimumsmængden overskrides.
Artikel 4
Medlemsstaterne underretter straks Kommissionen og de øvrige medlemsstater om, hvor store mængder læggekartofler de har tilladt bragt i handelen i henhold til denne beslutning.
Artikel 5
Denne beslutning er rettet til medlemsstaterne.
Udfærdiget i Bruxelles, den 8. maj 2009.

Labels: 3
17
18
6